Limfjordstunnelen var kortvarigt spærret i to sydgående spor.

Et trafikuheld spærrede onsdag morgen to spor i Limfjordstunnelens sydgående spor. - Det var en motorcykel, som ikke fik bremset og kørte op bag i den forankørende bil, fortæller vagtchef ved Nordjyllands Politi Åge Pedersen. Uheldet skete klokken 07.36 og skabte lange køer på den sydgående motorvej nord for Limfjorden. Klokken 08.05 var alle spor igen farbare, men trafikken var på dette tidspunkt stadig præget af køer, som dog senere er gået i opløsning. - Så snart alle spor er farbare, og vi kommer på den anden side af klokken otte, så går det ret hurtigt, med at komme tilbage til normaltilstanden, siger vagtchefen. Trafiksituationen i og omkring Aalborg kan ses på trafikken.dk.